«Адыгэ макъ» газетыр илъэс 90 ирокъу
«Адыгэ макъ» лъэпкъ газетыр илъэс 90 щрикъу махуэр Iэтауэ Мейкъуапэ щагъэлъэпIащ. ЕкIуу къызэрагъэпэща дауэдапщэм ирихьэлIащ Адыгэ Республикэм и Iэтащхьэ ТхьэкIушынэ Аслъэнджэрий, Къэрал Советым — Хасэм и тхьэмадэ Нарожный Владимир, Правительствэм и УнафэщI КъумпIыл Мурат, Урысей Федерацэм и Къэрал Думэм и депутат Натхъуэ Разиет, министрхэр, адыгэ интеллигенцэм и лIыкIуэхэр, хамэ къэрал къикIыжа ди къуэшхэр, КъБР-м, КъШР-м щыщ хьэ щIэхэр.
ЗэIущIэм хэт хьэщIэхэм я гъусэщ МэшбащIэ Исхьэкърэ МэшхуэфI Нэждэтрэ. Япэу утыкум кърагъэблэгъа ТхьэкIушынэ Аслъэнджэрий жиIащ «Адыгэ макъыр» лъэпкъыбзэм, хабзэм, тхыдэм я хъумакIуэу зэрыщытыр икIи ахэр ефIэкIуэнымкIэ газетым и лэжьакIуэхэм зэпыу имыIэу лэжьыгъэшхуэ зэрагъэзащIэр.
— Лъэпкъыр лъэпкъыу къызэтенэн папщIэ и бзэ ищIэжын, лъэпкъ газет къыдигъэкIыжын хуейщ. Адыгэ республикэм къыщыхъу-къыщыщIэхэр ди цIыхухэм я деж нэхъ псынщIэу, зэгъэкIуауэ литературэбзэ дахэкIэ нэхьэсынымкIэ къалэнышхуэ зэфIех газетым. Абы и напэкIуэцIхэм тхыдэм, лэжьакIуэбэм, цIыху къызэрыгуэкIхэм ятеухуа тхыгъэ гъэщIэгъуэнхэр къытохуэ, газетыр къыдэкIын зэрыщIидзэрэ творческэ цIыхухэм заужьынымкIэ, ахэр къацIыхунымкIэ сэбэпышхуэ мэхъу.
И псалъэхэм я щыхьэту ТхьэкIушынэм щапхъэу къихьащ я тхакIуэ пэрытхэу КIэрашэ Тембот, МэшбащIэ Исхьэкъ, Къуиикъуэ Налбий, Чуякъуэ Юнус сымэ, нэгъуэщIхэри.
Газетым и лъабжьэр зыгъэтIылъахэм ящыщщ адыгэ литературэм и къызэгъэпэщакIуэ КIэрашэ Тембот. Илъэс зэхуэмыдэхэм газетым и Iэтащхьэу щытащ Мерэтыкъуэ Рэмэзан, ХьэщIэмыз Биболэт, илъэс щэщIым нэблагъэкIэ и гуащIэ емыблэжу газетым и зыужьыныгъэм и къару хилъхьащ Андырхъуей Жантемыр. Газетым и редакцэм гулъытэ хэха хуещI лъэпкъ щэнхабзэм зегъэужьыным, егъэфэкIуэным, хамэ лъэпкъ щыпсэу адыгэхэм хуаIэ пыщIэныгъэр гъэбыдэным. «Адыгэ макъым» и Интернет-сайтым тхыгъэхэр бзиплIкIэ къызэрыралъхьэм и фIыгъэкIэ, абы зылъищIысыр нэхъыбэ мэхъу.
Илъэс куэд хъуауэ я къару емыблэжу зэрылажьэм папщIэ, газетыр къыдэкIын зэрыщIидзэрэ илъэс 90 щрикъум ирихьэлIэу «Адыгэ республикэм щIыхь зиIэ и журналист» цIэ лъапIэр фIащащ «Адыгэ макъ» газетым и редактор нэхъыщхьэ Дербэ Тимур, редактор нэхъыщхьэм и япэ къуэдзэ МэшылIокъуэ Саидэ, щэнхабзэмрэ литературэмкIэ къудамэм и унафэщI Мэмрыкъуэ Нуриет, редакцэм и корреспондент Щауэ Аслъэнгуащэ сымэ.
Пшыхьым щагъэлъэгъуащ АР-м и Къэрал телевиденэм зи илъэс 90-р зыгъэлъапIэ редакцэм теухуауэ игъэхьэзыра нэтын гъэщIэгъуэныр. Абы дахэу щызэхаухуэнат «Адыгэ макъым» и тхыдэмрэ и нобэмрэ, газетым къызэпича гъуэгуанэ мытыншыр, абы и лэжьакIуэхэм я гукъэкIыжхэр.
Урысей Федерацэм и Къэрал Думэм и депутат Натхъуэ Разиет нэхъыжьхэми нэхъыщIэхэми зэIэпахыу щIаджыкI «Адыгэ макъым», абы и лэжьакIуэхэм зыужьыныгъэ дяпэкIи яIэну ехъуэхъуащ. Абы и псалъэхэм къыхигъэщащ лъэпкъым папщIэ газетым лэжьыгъэ ин зэрызэфIигъэкIар, адыгэхэм я хъугъуэфIыгъуэхэр хъумэным, гъэбэгъуэным зэрелIалIэр.
АР-м и Къэрал Советым — Хасэм и тхьэмадэ Нарожный Владимир къыхи- гъэщащ нобэрей махуэм республикэм и дежкIэ мыхьэнэшхуэ зэриIэр. Я къару емыблэжу илъэс куэдкIэ лъэпкъ щэнхабзэм хэлъхьэныгъэ зэрыхуащIам папщIэ Адыгейм и хабзэубзыху IэнатIэм и ЩIыхь тхылъыр газетым и корректор Ефэнды Iэсият, обозреватель Тхьэркъуахъуэ Iэдэм сымэ хуагъэфэ- щащ.
«Адыгэ макъым» и редактор нэхъыщхьэ Дербэ Тимур газетыр лъэпкъым и гъуоуэ зэрыщытыр жиIащ. Тхыдэр фIыуэ зылъагъухэм, и мыхьэнэр къызыгурыIуэхэм яхуэгъэзауэ редакцэм мазэм тIэу напэкIуэцI щхьэхуэ урысыбзэкIэ къыдегъэкI. Мазэ къэс дунейм къытохьэ узыншагъэр хъумэным, диным, щIэблэщIэм, литературэм, нэгъуэщIхэми ятеухуауэ ягъэхьэзырхэр. Дербэ Тимур фIыщIэ щхьэхуэ хуищIащ республикэм и Iэтащхьэ ТхьэкIушынэ Аслъэнджэрий, сыт щыгъуи гулъытэ хэха къазэрыхуищIым, къазэрыдэIэпыкъум папщIэ.
КъыкIэлъыкIуэу утыкум ирагъэблэгъащ КъБР-м, КъШР-м къикIа хьэщIэхэу «Адыгэ псалъэ», «Черкес хэку» газетхэм я редактор нэхъыщхьэхэу ХьэфIыцIэ Мухьэмэдрэ Тхьэгъэпсэу Увжыкъуэрэ.
ХьэфIыцIэ Мухьэмэд жиIащ адыгэ лъэпкъым и газетхэм ящыщу япэ дыдэу къэпсэлъар «Адыгэ макъыр» зэрыарар. Къэбэрдейми Шэрджэсми ди газетхэм къыдэкIын щыщIадзар илъэс дэкIыжа нэужьщ.
— Нобэ дгъэлъапIэ газетым и макъыр жыжьэ нэIусрэ дэтхэнэ зы адыгэми зэхихыу лъэпкъым куэдрэ къыдэгъуэгурыкIуэну Тхьэм жиIэ! Илъэс 22-рэ хъуауэ «Адыгэ макъ», «Черкес хэку», «Адыгэ псалъэ» газетхэм я номер зэхэтхэр къыдыдогъэкIри, дэ дызытемытхыхьа, зи гугъу дымыщIа, къэдмыIэта Iуэху къэнэжакъым. Ди журналистхэм я закъуэщ хэкуищ зэпищIэу лажьэр. Адыгэр щыIэху «Адыгэ макъыр», «Адыгэ псалъэр», «Черкес хэкур» Тхьэм щигъэIэ, — апхуэдэу иухащ и псалъэр ХьэфIыцIэм.
Къэрал къулыкъущIапIэхэмрэ цIыхубэмрэ зэпызыщIэу, тIуми я щIэгъэкъуэну газетыр зэрыщытыр и псалъэхэм щыжиIащ Тхьэгъэпсэу Увжыкъуэ.
Аслъэн Алий Къэрэшей-Шэрджэс Республикэм и Парламентым и ЦIыхубэ Зэхуэсым и ЩIыхь тхылъыр Дербэ Тимур иритащ.
Пшыхьыр ягъэдэхащ «Ислъэмей», «Налмэс» ансамблхэм, уэрэджыIакIуэ цIэрыIуэхэу Дзыбэ Мухьэмэд, Къуийсокъуэ Симэ сымэ, нэгъуэщIхэми.
Щомахуэ Залинэ.
Налшык — Мейкъуапэ — Налшык
